Napházvita Szentesen: máshol jobban festene
Máshol szívesebben látnák a szentesiek a napháznak keresztelt üvegpalotát, mint ahová tervezõje megálmodta: legtöbben a Somogyi Béla utcai plázatelekre szavaztak. Ezért a területért azonban az önkormányzat perben áll.
Eddig 1357-en szavaztak a szentesi Rózsa Gábor térre tervezett, napháznak keresztelt üvegpalotáról az interneten. A hivatalosan Megújuló Energia Kompetencia Központnak (MEKK) nevezett épület látványterve a városházi döntéshozókhoz hasonlóan a városlakókat is megosztotta: 459 voksoló szerint tetszetõs az elképzelés, és jó helyen lenne a földhivatal szomszédságában a MEKK, a legtöbb szavazat (490) viszont arra futott be, hogy a Somogyi Béla utcai plázatelken mutatna jól az érdekes formájú napház. 246 voks szól amellett, hogy a Kurca partján kellene neki helyet találni, 56-an pedig arra a változatra kattintottak, hogy a városközpontban, de máshol kellene felhúzni a tudásközpontot, amelynek építését túlnyomórészt uniós forrásból fedezné a város.
– A napházat erre a helyszínre tervezték. A Rózsa Gábor tér körüli épített környezet határozta meg a formáját, ezért nem lehet máshol ugyanezt az elképzelést megvalósítani – nyilatkozta lapunknak Wittek Krisztina. A település fõépítésze hozzátette: nem vizsgálták, hogy Szentesen belül van-e más frekventált terület, amely alkalmas lenne ilyen fejlesztésre, hiszen a döntéshozók ezt a sarokfoghíjtelket jelölték ki erre a célra. A Kurca partján csak a zöldségkutató körüli telkek hasznosíthatók, de az az üdülõközpont késõbbi bõvítésére szolgál.
Ahol legszívesebben látnák a napházat a szentesiek, ott egy darabig semmi sem épülhet. A Somogyi Béla és az Új utca sarkán található, évtizedek óta beépítetlen telekért jelenleg az önkormányzat perben áll. Az 5000 négyzetméteres területet 81 millió forintért vásárolta meg egy olasz üzletember, Piero Pini. A várossal kötött szerzõdés szerint 2009 végéig egy üzletközpontot kellett volna itt építenie, de mivel nem teljesítette vállalásait, az önkormányzat kötbérigénnyel bírósághoz fordult. Úgy tudjuk, egyelõre követeléseinek csak egy részét kapta meg Szentes, amely most már vissza szeretné szerezni az értékes területet.
A büfét és a lépcsõt bontanák
A MEKK látványtervével kapcsolatban meg kell jegyezni, lehet még finomítani, de úgy, hogy az épület karaktere megmaradna. A napház miatt a környezetet is át kellene alakítani. Így például lebontanák a büfés buszmegállót, amely városi telken épült, de magántulajdonban van. Eltûnne a galériához vezetõ lépcsõsor, helyére csigalépcsõ kerülne.
Szentes építkezés